**HIRDETÉSI ÁLTALÁNOS SZERZŐDÉSI FELTÉTELEK**

(hatályos 2024. május 1. napjától)

1. Általános rendelkezések
   1. Jelen Általános Szerződési Feltétek (továbbiakban: ÁSZF) tartalmazzák a **PHOENIX Pharma Gyógyszerkereskedelmi Zártkörűen Működő Részvénytársaság** (székhelye: 2151 Fót, Keleti Márton út 19., cégjegyzékszám: 13 10 040476, adószám:12068535-2-44, továbbiakban: Szolgáltató) által kiadott, gyógyszertárak részére eljuttatott havi magazinban, a **PHOENIX Futár**ban, valamint a Szolgáltató által üzemeltetett, kizárólag partner patikák számára elérhető, jelszóval védett partneroldal, a **PHOENIX VIP** Vevői Internetes Portál felületén megjelenő hirdetésekkel kapcsolatos jogviszonyokban a felek jogait és kötelezettségeit (továbbiakban: PHOENIX Futár és PHOENIX VIP együttesen: Hirdetési Felületek).
   2. A Hirdetési Felületeken megjelenő hirdetések hirdető (a továbbiakban „Megrendelő”) általi megrendelése egyben a jelen ÁSZF elfogadását és a megjelenésre vonatkozó egyedi szerződés létrejöttét jelenti. Szolgáltató fenntartja magának a jogot, hogy a jelen ÁSZF-et egyoldalú döntésével bármikor módosítsa. Az ÁSZF valamely rendelkezésének esetleges módosításáról a Szolgáltató a módosítás hatályba lépésével egyidejűleg értesíti a vele szerződéses jogviszonyban álló megrendelőket. Jelen ÁSZF mindaddig érvényben van, amíg Szolgáltató annak változásairól partnereit írásban nem értesíti vagy az aktuális ÁSZF-et Szolgáltató weboldalán (http://phoenix.hu/hu) nem teszi közzé.
   3. A hirdetési tevékenységre a gazdasági reklámtevékenység alapvető feltételeiről és egyes korlátairól szóló 2008. évi XLVIII. törvény (Grtv.), továbbá – figyelemmel a hirdetésben szereplő speciális árura, szolgáltatásra – a biztonságos és gazdaságos gyógyszer- és gyógyászatisegédeszköz-ellátás, valamint a gyógyszerforgalmazás általános szabályairól szóló 2006. évi XCVIII. törvény (Gyftv.), az emberi felhasználásra kerülő gyógyszer, illetve gyógyászati segédeszköz ismertetésére, az ismertetői tevékenységet végző személyek nyilvántartására, és a gyógyszerrel, gyógyászati segédeszközzel kapcsolatos, fogyasztókkal szembeni kereskedelmi gyakorlatra vonatkozó részletes szabályokról szóló 3/2009. (II. 25.) EüM rendelet („Rendelet”) és a kapcsolódó jogszabályok rendelkezései az irányadók.
2. Megrendelés folyamata, anyagleadás
   1. A megrendelés feltétele, hogy a hirdetésben szereplő termék szerepeljen a PHOENIX Pharma Zrt. cikklistájában és a megjelenést megelőző hónap 15. napjáig elérhető legyen a PHOENIX Pharma Zrt. raktárában. Megrendelést Szolgáltató kizárólag beszállító partnereitől fogad abból a célból, hogy termékeikről (gyógyszerekről, gyógytermékekről, gyógyászati segédeszközökről) hirdetéseket jelentethessenek meg a Hirdetési Felületeken.
   2. A Szolgáltató a megrendeléseket az alábbi módokon fogadja:
3. PHOENIX VIP Vevői Internetes Portál felületén megjelenő hirdetések esetében Megrendelő

* a jelen ÁSZF **1. számú melléklet**ét képező megrendelőlapot kitölti, cégszerűen aláírja és e-mail-ben szkennelt dokumentumként megküldi a [szabo\_viktoria@phoenix.hu](mailto:szabo_viktoria@phoenix.hu) e-mail címre.

1. PHOENIX Futárban megjelenő hirdetések esetében Megrendelő:

* a jelen ÁSZF **2. számú melléklet**ét képező megrendelőlapot kitölti, cégszerűen aláírja és e-mail-ben szkennelt dokumentumként megküldi a [szabo\_anita@phoenix.hu](mailto:szabo_anita@phoenix.hu) e-mail címre.
  1. Hirdetési szerződés a Szolgáltató és a Megrendelő (továbbiakban a „Felek”) között kizárólag akkor jön létre, ha a megrendelést a Szolgáltató a Megrendelőnek a megrendelőlapon megadott e-mail címére megküldött elektronikus levélben visszaigazolja.
  2. A Megrendelő megrendelés során köteles megadni az alábbi adatokat: megrendelő cég neve, székhelye, adószáma, elektronikus számla küldési címe, postázási címe (ha eltér a székhelyétől); kapcsolattartó neve, telefonszáma, e-mail címe; hirdetés típusa; hirdetés megjelenésének időpontja; reklámozandó termék neve.
  3. Megrendelési és anyagleadási határidők

|  |  |  |
| --- | --- | --- |
|  | PHOENIX Futár | PHOENIX VIP |
| megrendelési/anyagleadási határidő: | megjelenést megelőző hónap 10. napja | megjelenés előtt 10 nappal |

* 1. A Szolgáltató csak kész anyagokat fogad el. A Megrendelőnek a megrendeléshez kész hirdetési anyagot a hivatalos médiaajánlatban meghatározott technikai feltételeknek megfelelő formában mellékelnie kell.
  2. A Szolgáltató a megrendeléseket beérkezésük sorrendjében teljesíti. Anyagtorlódás esetén a Szolgáltató jogosult a hirdetés megjelenésének időpontját – a Megrendelővel egyeztetve – megváltoztatni. Ha a Megrendelő a megjelenés időpontjának megváltoztatásához nem járul hozzá, a befizetett díj visszajár (ha volt ilyen), a Szolgáltató azonban kártérítésre nem köteles.
  3. Folyamatos megjelenés esetén - ha a Megrendelő a leadási határidőig írásban nem jelzi, hogy változtatni kíván hirdetésén - a Szolgáltató automatikusan a legutolsó megjelenéskor közölt hirdetést jelenteti meg.
  4. Amennyiben a megrendelt hirdetés anyagait a Megrendelő nem adja le határidőben, Szolgáltató a megjelenést nem garantálja. Ha a hirdetést a Szolgáltató a Megrendelő késedelme miatt nem tudja megjelentetni, a Szolgáltatót a hirdetési díjnak megfelelő összegű meghiúsulási kötbér illeti meg.
  5. Amennyiben az anyag átadása után merül fel valamilyen változtatás iránti igény, ennek bejelentésekor új nyomdakész anyagról is köteles gondoskodni a Megrendelő. Változtatás iránti igény bejelentése és az új anyag átadásának a leadási határidőig meg kell történnie. Ha bejelentett változtatási igény után az új anyagot a Megrendelő határidőre nem küldi meg, a Szolgáltató az eredeti reklámot teszi közzé, vagy – ha a Megrendelő ezt kéri – a közzétételt mellőzi, de ebben az esetben a Szolgáltatót a hirdetési díjnak megfelelő összegű meghiúsulási kötbér illeti meg.
  6. A Megrendelő felel minden olyan hibáért vagy minőségi problémáért, ami az általa leadott eredeti anyagok (ábrák, grafikák, emblémák, szövegek, stb.) rossz minőségéből vagy hiányából fakad. A nyomdai megjelenés során megfelelő eredeti példányok esetén is előfordulhatnak kismértékű szín- és tónusbeli eltérések, melyek azonban nem minősülnek hibás teljesítésnek.
  7. Az elektronikus formában érkező színes hirdetésekhez minden esetben printet vagy más színmintát kell mellékelni. Ennek hiányában a színbeli eltérés miatt reklamációnak helye nincs.

1. Hirdetések megjelenése
   1. A Megrendelő tudomásul veszi, hogy a megrendelőlapon szereplő hirdetési árként meghatározott összeg csak a hirdetési felület árára vonatkozik, így amennyiben a Megrendelő a hirdetés előállításához vagy annak esetleges átdolgozásához, kijavításához a Szolgáltató segítségét kéri, ezt a Szolgáltató külön díjazásért vállalja.
   2. Megrendelő kijelenti, hogy az általa közölt adatok és átadott anyag tartalma a valóságnak, továbbá a hatályos jogszabályoknak minden tekintetben megfelel, és nem sérti harmadik személy jogait (szerzői jogok, iparjogvédelmi oltalom alatt álló alkotásokhoz, megjelölésekhez fűződő jogok, személyhez fűződő jogok). Tudomásul veszi egyúttal, hogy a hirdetés jogszabályoknak való megfelelőségéért, továbbá az adatok valósságáért, a reklámban közölt információk helytállóságáért és harmadik személyek fent felsorolt jogainak a reklám által történő megsértéséért kizárólag őt terheli felelősség.
   3. A Megrendelő tudomásul veszi, hogy nem tehető közzé olyan hirdetés, amely jogszabályba ütközik, vagy sérti a Magyar Reklámetikai Kódex normáit. Az ilyen jellegű, valamint a lap/oldal arculatával, szellemiségével össze nem egyeztethető, továbbá a technikai formája miatt nem realizálható hirdetések közzétételét a Szolgáltató jogosult megtagadni. Ebben az esetben a Szolgáltató a már megrendelt és visszaigazolt hirdetés közlésétől kártérítési / kötbérfizetési / vagy egyéb ellenszolgáltatás nélkül elállhat. Az ilyen tartalmú hirdetéseket Szolgáltató akkor sem jelenteti meg, ha annak díját a Megrendelő már megfizette. Ez esetben a Szolgáltató a már megfizetett hirdetési díjat 8 napon belül visszafizeti a Megrendelőnek.
   4. A Megrendelőnek a hirdetés szövegét a Magyar Tudományos Akadémia által közzétett helyesírási szabályoknak megfelelően kell elkészítenie. (Kivételt képezhetnek a szójátékok, a szójáték-jellegnek azonban egyértelműen ki kell tűnnie.) A Szolgáltató a reklám szövegében a magyar helyesírás szabályainak megfelelő javításokat a reklámozóval való egyeztetés nélkül is köteles elvégezni, amennyiben a hirdetést szerkeszthetó formában a Megrendelő a Szolgáltató rendelkezésére bocsátotta. . Ha a reklám szövegében egyéb javítások szükségesek, vagy a Megrendelő a hirdetést nem bocsátotta szerkeszthető formában a Szolgáltató rendelkezésére, az esetben a változtatásokat Megrendelő köteles elvégezni. Ha a Megrendelő a javításhoz nem járul hozzá vagy nem végzi el, a Szolgáltató jogosult a reklám közzétételét megtagadni.
   5. Szolgáltató az online hirdetések kreatívjait megjelenés előtt teszteli. A tesztelés során felmerülő technológiai és tartalmi hibák megjelenés előtti korrigálása a Megrendelő felelőssége. A hirdetések tesztelése során az alábbi legfőbb kritériumok az irányadóak:

* jpg, gif, animált gif, flash vagy egyéb videó formátum minősége,
* a Szolgáltató által megadott (pixel) méret helyessége,
* a hirdetésbe ágyazott érkeztető oldal (landing page) helyessége.
  1. Ha a megfelelő időben leadott hirdetés a Szolgáltatón kívül álló okból nem jelenik meg, a Szolgáltató a hirdetést a Megrendelővel egyeztetett más lapszámban, online felület esetén másik hirdetési periódusban megjelenteti. A Szolgáltató nem vállal felelősséget egy hirdetésnek a Szolgáltatónak fel nem róható okból történő megjelenésének elmaradásából bekövetkező károkért.
  2. A Szolgáltató fenntartja a jogot a kiadvány megjelenési időpontjának akár többszöri alkalommal történő módosítására, továbbá a kiadvány megjelenésének törlésére. A megjelenések időpontjának módosításáról vagy törléséről a Szolgáltató értesíti a Megrendelőt. A megjelenések időpontjának módosításából vagy a kiadvány megjelenésének törléséből eredő károkért a Szolgáltatót felelősség és kártérítési kötelezettség nem terheli.

1. Lemondás
   1. A hirdetési szerződést a Felek közös megegyezéssel megszüntethetik vagy felbonthatják.
   2. Lemondást csak írásban fogad el a Szolgáltató. Felek megállapodnak abban, hogy a megrendelőlapon a Szolgáltató kapcsolattartójaként megjelölt személy e-mail címére megküldött nyilatkozatot is írásbelinek tekintik.
   3. A már megrendelt hirdetés minden következmény nélkül lemondható a PHOENIX Futár esetében a megjelenés előtti hónap 13.napjáig, a PHOENIX VIP esetében a megjelenés vagy a kampány indulása előtti 7. napig. Ha a lemondás az előbb megjelölt határidőn túl történik, Szolgáltató a hirdetés 50%-ának megfelelő összegű kötbért számít fel.
   4. A lemondás időpontjának az a munkanap számít, amelyen a lemondásról szóló írásos értesítés a Szolgáltatóhoz megérkezett. Munkaszüneti nap esetén ez a munkaszüneti napot követő első munkanap. A lemondás tudomásulvételét a Szolgáltató minden esetben írásban visszaigazolja.
2. Reklamáció, hibás teljesítés
   1. A Megrendelő mindennemű reklamációt a hirdetés megjelenését követő tíz napon belül köteles a Szolgáltatónak írásban bejelenteni.
   2. Ha a Megrendelő által átadott nyomdakész anyagban meglévő hibák a Szolgáltatónak történt átadáskor nem vagy csak nehezen voltak felismerhetők, és emiatt a hirdetés hibásan jelenik meg, a Szolgáltató a hibás teljesítés miatt nem felel. Nem felel a Szolgáltató a sorozatban megjelenő hirdetésben meglévő hibáért sem, ha a Megrendelő az ismételt megjelenés előtt nem élt reklamációval.
   3. Minden egyéb, a Szolgáltató vagy a nyomda terhére felróható teljesítési hiba esetén a Megrendelő a hirdetési díj arányos leszállítását, másodsorban pedig a hirdetés ismételt, kifogástalan megjelentetését kérheti.
   4. Amennyiben a hibás teljesítés, vagy egyéb szerződésszegés a Megrendelőnek kárt okoz, úgy a Szolgáltató kártérítési felelőssége kizárólag a szerződésszegéssel vagy hibás teljesítéssel érintett megrendelés ellenértékére korlátozódik. Szolgáltató a következménykárok vagy elmaradt haszon tekintetében kizárja a kártérítési felelősségét.
   5. Vis major miatt elmaradt, vagy hibásan teljesített megjelenésért Szolgáltató semmiféle igényt nem fogad el. Felek vis maiornak fogadnak el minden olyan elháríthatatlan, az érdekkörén kívül álló eseményt, melyet a Szolgáltató sem közvetlenül, sem közvetve nem képes befolyásolni, ideértve a hatósági aktust is.
3. Hirdetési díjak, számlázás
   1. A hirdetési díjakat hirdetéstípusonként a Szolgáltató hivatalos médiaajánlata, illetőleg a megrendelőlapja tartalmazza.
   2. A hirdetési díjról a számlát a Szolgáltató a hirdetés megjelenését követően utólagosan állítja ki 8 napos fizetési határidővel. A PHOENIX VIP oldalon megjelent hirdetésekhez tartozó számlát Szolgáltató elektronikus úton küldi meg Megrendelő részére a megrendelőlapon megadott e-mail címére. A PHOENIX Futárban megjelenő hirdetések esetében Szolgáltató a számlát postai úton küldi meg Megrendelő részére és mellékeli a támpéldányt (kivágatot). PHOENIX a Megrendelő kérésére e-számlát állít ki.
   3. Megrendelő a hirdetési díjat Szolgáltatónak a számlán megjelölt bankszámlaszámára történő átutalással köteles megfizetni.
   4. Késedelmes fizetés esetén a Megrendelő a Ptk. 6:155.§ (1) bekezdésében meghatározott mértékű késedelmi kamatot köteles fizetni.
   5. Annak, aki a megrendelés leadását megelőző két éven belül legalább két alkalommal késedelmesen egyenlítette ki a hirdetés díját, a hirdetést előre kell fizetnie, és ennek megtörténtét a megjelenést megelőző 10. napig a banki terhelési bizonylat bemutatásával igazolnia kell.
   6. Ha a Megrendelőnek a Szolgáltatóval szemben ki nem egyenlített tartozása van, a Szolgáltató jogosult ezek kifizetéséig – folyamatos megrendelés esetén – a Megrendelő további hirdetéseinek közzétételét felfüggeszteni, egyébként pedig az újabb megrendelés elfogadását megtagadni.
   7. A Szolgáltató az ezen intézkedéséből fakadó károkért felelősséggel nem tartozik.
4. Felelősség
   1. A Megrendelő köteles biztosítani, hogy a hirdetése a hatályos médiajogi, reklámjogi, fogyasztóvédelmi és egyéb szabályoknak, az egyes árukra/termékekre/szolgáltatásokra vonatkozó külön jogszabályokban megállapított speciális rendelkezéseknek (ideértve különösen a Gyftv. és a Rendelet rendelkezéseit), valamint a piaci önszabályozás keretében létrehozott magatartási kódexeknek (ideértve különösen a Gyógyszer-kommunikáció etikai kódexét) megfeleljen (együttesen: „Ágazati normák”).
   2. A Megrendelő felelőssége, hogy az adott hirdetés az Ágazati normákba ne ütközzék. A Megrendelő a hirdetésekre vonatkozóan bármely jogszabályban, egyéb vonatkozó szabályozásban megállapított tiltást és korlátozást köteles betartani.
   3. A hirdetésben megjelenő tényállításáért, az abban foglalt kereskedelmi gyakorlatért, illetve kereskedelmi kommunikációért, annak vizuális- és akusztikus megjelenéséért a Megrendelő a felelős. Ennek megfelelően, amennyiben a Szolgáltatóval, mint közzétevővel szemben közigazgatási hatóság vagy bíróság a jogsértő kereskedelmi gyakorlat/kommunikáció miatt határozatában végrehajtható joghátrányt alkalmaz, vagy harmadik személy bármilyen jogszerű igényt érvényesít, úgy a Megrendelő a Szolgáltatót ért joghátrány körében helytállni tartozik, illetve az ilyen követeléseket megtéríteni köteles, feltéve, hogy a bírság kiszabására/igény érvényesítésére bizonyíthatóan a Megrendelő magatartása adott okot.
   4. Amennyiben a Megrendelő a Gyftv. szerinti ismertetési tevékenységet kíván folytatni, az esetben keijelenti, hogy Megrendelő és az ismertető személy a Gyftv.-ben és a Rendeletben foglalt szabályoknak megfelel. Felek rögzítik, hogy Szolgáltató ismertetési tevékenységet nem folytat. Amennyiben Megrendelő a jelen ÁSZF-ben fogalt kötelezettségeit megszegi, vagy ő, illetve az ismertető személy nem felel meg az Ágazati normákban meghatározott gyógyszer és gyógyászati segédeszköz ismertetésére vonatkozó jogszabályi követelményeknek, és fentiek miatt Szolgáltató részére bármely hatóság, bíróság bírságot szab ki, vagy Szolgáltatót elmarasztalja, Megrendelő Szolgáltatónak kárt okoz, akkor Megrendelő Szolgáltató teljes kárát köteles megtéríteni.
   5. Felek a hatósági ügyek kapcsán együttműködni kötelesek.
   6. Abban a tekintetben, hogy Hirdetési Felületeken megjelenő, illetve közzétett hirdetés nem sérti harmadik személyek jogait – ideértve a személyiségi-, szerzői-, szomszédos-, védjegy-, adatvédelmi, fogyasztóvédelmi, stb. jogokat – Szolgáltató kizárja a felelősségét. Erre figyelemmel az ilyen igényekkel szembeni helytállás, az abból eredő jogszerű követelés megtérítése a Megrendelő kötelezettsége.
   7. A Megrendelő felel minden olyan hibáért és kárért, amely az általa biztosított eredeti anyagok (ábrák, grafikák, emblémák) rossz minőségéből vagy hiányosságából fakad. A nyomdai megjelenítés során megfelelő eredetik esetén is előfordulhatnak kismértékű szín- és tónusbeli eltérések, amelyek azonban nem minősülnek hibás teljesítésnek.
   8. A Szolgáltató mindennemű felelősséget elhárít a kiadványaiban megjelenő behúzott vagy befűzött termékekért, amelyeket nem maga szerkesztett és készített. Az ilyen anyagok közzétételét is jogosult azonban minden olyan esetben visszautasítani, amelyek a hirdetés visszautasításához vezethetnek.
5. Vegyes rendelkezések
   1. A Szolgáltató a Megrendelő, a Megrendelő képviselői, illetve a Megrendelő érdekkörében eljáró egyéb személyek személyes adatait a mindenkor hatályos adatkezelési tájékoztatója (a továbbiakban: Adatkezelési Tájékoztató) szerint kezeli. Szolgáltató adatkezelési tájékoztatója az alábbi linken érhető el: <https://www.phoenix.hu/hu/adatvedelem> Adatvédelemmel kapcsolatos kérdésekkel, észrevételekkel kapcsolatban Szolgáltató – a Megrendelőnek adott egyéb elérhetőségei mellett – az [adatvedelem@phoenix.hu](mailto:adatvedelem@phoenix.hu) e-mail címen várja a megkereséseket. Megrendelő az Adatkezelési Tájékoztatót érintett munkavállalóival, kapcsolattartóival, megbízottjaival, illetőleg bármely képviselőjével (a továbbiakban: Megrendelői Közreműködők) köteles megismertetni. Megrendelő szavatolja, hogy amennyiben a Megrendelői Közreműködőkre vonatkozóan a Szolgáltató részére bármely okból személyes adatokat ad át, úgy ezen adatátadáshoz az érintett Megrendelői Közreműködőktől az alkalmazandó nemzeti és EU-s adatvédelmi jog szerint előírt megfelelő hozzájárulásokkal rendelkezik, és szavatolja ezen adatok pontosságát és naprakészségét is.
   2. Amennyiben jelen ÁSZF valamely rendelkezése érvénytelen, végrehajthatatlan vagy azzá válna, úgy az a többi rendelkezés érvényességét vagy végrehajthatóságát nem érinti. A Felek kötelesek ebben az esetben mindent megtenni annak érdekében, hogy az érvénytelen vagy végrehajthatatlan rendelkezést olyan rendelkezéssel helyettesítsék, amely az érvénytelen vagy végrehajthatatlan rendelkezés gazdasági, jogi tartalmához és a Felek szerződéses akaratához legközelebb áll.
   3. A Megrendelő és Szolgáltató a közöttük létrejött jogvitát megkísérli elsődlegesen egymás közt egyeztetéssel rendezni. Ennek meghiúsulása vagy eredménytelensége esetén felek a Szolgáltató székhelye szerinti, megfelelő hatáskörrel rendelkező bírósághoz fordulhatnak.